**Опазване на професионалната тайна (конфиденциалност)**

**1.Обхват**

**1.1.**Настоящата процедура регламентира правилата и реда за опазване на професионалната тайна (конфиденциалност) на информацията, получена или създадена по време на изпълнението на лабораторните дейности. Процедурата обхваща мерките, които се предприемат за опазване на професионалната тайна.

**1.2.**Информация представляваща професионална тайна по смисъла на настоящата процедура е всяка търговска, техническа или финансова информация, получена в писмен, устен или електронен вид, която би могла да бъде използвана от конкуренти или би нанесла вреда на лабораторията или нейните клиенти, ако бъде разкрита.

**1.3.**Оповестяване на информация представляваща професионална тайна по смисъла на настоящата процедура представлява всякакъв вид устно или писмено изявление, предаване на информация на хартиен, електронен или друг носител, включително по поща, факс или електронна поща, както и всякакъв друг начин на разгласяване на информация, в това число чрез средствата за масово осведомяване, печатни издалия или интернет.

**2.Отговорности**

**2.1.**Ръководителят на лабораторията носи обща отговорност за опазване на професионалната тайна (конфиденциалност) на информацията, получена или създадена по време на изпълнението на лабораторните дейности.

**2.2.**Персоналът на лабораторията, включително всички страни по договори, персонал на външни органи или лица, които действат от името на лабораторията, са задължени да опазват професионалната тайна за цялата информация, получена или създадена по време на изпълнението на лабораторните дейности, с изключение на тази, която се изисква по закон.

**3.Описание на дейностите**

**3.1.**Лабораторията е отговорна чрез юридически обвързващи задължения за управлението на цялата информация, получена или създадена по време на изпълнението на лабораторните дейности. С текст в забележка към формуляр Ф 7.1-4 „Заявление за предоставяне на услуги”, лабораторията информира клиента (възложителя) за задълженията си относно опазване на професионалната тайна (конфиденциалност).

**3.2.**Информацията, която лабораторията получава от клиент е свързана само и единствено със заявените лабораторни дейности, идентификацията и описанието на обектите за изпитване и/ или пробите/ извадките. Свързано с идентификацията на клиента, лабораторията получава информация включваща наименование на организацията/ клиента, седалище и адрес на управление, ЕИК, лице за контакт, телефон, факс, e-mail. Лабораторията не обработва лична информация от друго естество, като например ЕГН, номер на лична карта и други. Информацията, получена от клиента, се използва само с цел обработка и докладване на получените от изпълнението на лабораторните дейности резултати.

**3.3.**При възникнала необходимост лабораторията да направи обществено достъпна информация, получена или създадена по време на изпълнението на лабораторни дейности заявени от клиент, ръководителят на лабораторията предварително информира клиента, документирано с формуляр Ф 7.1-5 „Уведомление”, за информацията, която възнамерява да направи обществено достъпна и изисква разрешението му. Информацията се оповестява само в случай на получено писмено разрешение от клиента.

**3.4.**Когато лабораторията е задължена по закон или е упълномощена съгласно договорни споразумения да оповести информация, представляваща професионална тайна, клиентът или засегнатото лице се уведомява от ръководителя на лабораторията за предоставяната информация, освен ако това не е забранено по закон.

**3.5.**Информация за клиента, получена от източници, различни от самия клиент (например жалбоподател, регулаторни органи) се счита за професионална тайна между клиента и лабораторията. Лабораторията опазва професионалната тайна за доставчика (източника) и не я разкрива пред клиента, освен ако това е съгласувано с източника.

**3.6.**Всеки член от персонала на лабораторията, включително всички страни по договори, персонал на външни органи или лица, които действат от името на лабораторията подписват декларация [Ф 4.2-1 „Декларация за опазване на професионалната тайна”](file:///C:\Users\Zludy\Dropbox\ЛАБИС%20СУ%2017025-2018\НСЛ%20ЛАБИС%20-%20ДОКУМЕНТИ%20НА%20СУ\3.%20Формуляри\Ф%204.2-1\1.%20Ф%204.2-1%20версия%2001,%20ревизия%2001.docx), *както и ръководителя на лабораторита подписва Ф 4.2-2 „Декларация за опазване на професионална тайна на ръководител лаборатория“.* Посредством декларациите, се задължават да не оповестяват по никакъв начин и да опазват професионалната тайна за цялата информация, получена или създадена при изпълнение на задълженията си, с изключение на случаите, когато разкриването на тази информация е разрешено или изискуемо по закон, да предпазват разпространяването и публикуването на информацията от лица, които нямат право да я разпространяват и публикуват. Задължението за опазване на професионалната тайна е за срок от 5 години. Задължението не се прилага по отношение на информацията, която е предадена по искане на компетентен орган, както и по отношение на информация, която е била публично оповестена или е била придобита от трети лица.

**4.Документация**

**4.1.**Всички записи, с които лабораторията потвърждава, че изискванията на настоящата процедура са изпълнени ефикасно, се съставят в бланки на позованите формуляри от системата за управление и съхраняват на хартиен носител в условия, които гарантират защитата, запазването, достъпа и конфиденциалността на информацията.

**4.2.**Съставените във връзка с изпълнението на настоящата процедура записи се управляват съгласно процедура П 8.4-1 „Управление на записите”.

**5.Съпътстващи документи**

**5.1.**РСУ-1 „Ръководство на системата за управление”

**5.2.**П 8.4-1 „Управление на записите”

**5.3.**Ф 4.2-1 „Декларация за опазване на професионалната тайна”

**5.4.***Ф 4.2-2 „Декларация за опазване на професионална тайна на ръководител лаборатория”*

**5.5.**Ф 7.1-4 „Заявление за предоставяне на услуги”

**5.6.**Ф 7.1-5 „Уведомление”

Хронология на измененията

|  |  |  |  |  |  |
| --- | --- | --- | --- | --- | --- |
| № по ред | Версия,  Ревизия | Съставил /име, фамилия/  Дата на съставяне | Утвърдил /име, фамилия/  Дата на утвърждаване | Описание на внесеното изменение | В сила от |
| 1 | Версия 01  Ревизия 01 | Матей Атанасов  Дата: 05.12.2018 | Явор Станев  Дата: 12.12.2018 | Нов документ | 07.01.2019 |
| 1 | Версия 01  Ревизия 02 | Матей Атанасов  Дата: 07.10.2021 | Явор Станев  Дата: 07.10.2021 | Добавяна на текст в т.3.6 и Ф 4.2-2 | 07.10.2021 |